कहिनी
भेलई वाली मोर सारी हा अड़बड़ सुन्दर हे, वोखर सुन्दरता ला देख के घर वाले मन वोखर नाम उरवसी रखे हे। उरवसी के मायने होथे हृदय में बस जाने वाली, जइसे नाम वइसे काम। वोखर सुन्दरता के लिए एकेच सब्द हे- झक्कास! एक ठन आयोजन के नेवता पा के भेलई गे राहंव। वो कार्यक्रम हा डीपी देसमुख, दीनदयाल साहू, दुर्गा परसाद पारकर, तुकाराम कंसारी दुवारा समिलहा आयोजित रहिस। साम के छै बजे कार्यक्रम हा खतम होइस। अब रात रुके के बारी आइस। मैं सोंचेव पाछू बेरा ऑटो वाले भांटो घर गे रहगेंव, तब ये दरी अपन सारी घर जाय जावय। आटो बइठ के सारी घर पहुंच भी गेंव। सड़क से दस कदम दुरिहा में वोखर घर राहय। साढ़ू हा एक ठन कम्पनी में काम करय, कम्पनी के क्वार्टर में राहय। मैं उरवसी ला उरवसी नइ कहिके फूलकैना (फूल की कन्या) काहंव काबर कि वो हा सहीच में फूल कस नाजुक रहिस हे। बाहिर के गेट ला खोल के सोझे खुसर गेंव अउ जा के हांक पारेंव फुलकैना...! आरो पा के फुलकैना परगट होगे, हाथ में टीवी के रिमोट राहय। फुलकैना नाम सुनके दौड़त बेडरूम से गेट तक आइस। हाय भांटो कोन कुती के राजा मरे हे? मैं कहेंव- अरे तोर से मिले अड़बड़ दिन हो गे रहिस हे तेखर सिती मिले बर आ गेंव। फूलकैना निहर के पांव परिस। हाथ के हरियर-हरियर चूरी मन खनक के परसन्नता देखइस। फूलकैना के चेहरा में हीरा पाय के खुसी दिखत रहीस हे। हिरना कस कजरारी बड़े-बड़े आंखी, कामदेव के धनुस कस भौंह, बाबी डॉल कस नाक, दतइया कस पातर कनिहा, केरा के पेड़ कस चिक्कन पेडऱी, पके कुन्दरू कस ओंठ, मोती कस चकचक ले दांत, कनिहा के आवत ले बेनी, उप्पर लें मोंगरा के गजरा। फूलकैना सहीच में उर्वसी अप्सरा कस दिखत राहय। अभी-अभी पाटी पार के कंघी करे राहय, अतर तेल के खुसबू आवत राहय। हिन्दी भाखा में अइसने मन ला अनिंद्य सुन्दरी कहे जाथे। फूलकैना पानी ले के आइस अउ सोफा में बइठे ल कहिस। पैंतीस हजार के नावा सौफा में बइठैंव तब गजब के आराम मिलिस। देखते-देखते फूलकैना हा मोर बर कॉफी बना के ले आइस। कॉफी के सिराते ही हालचाल पूछेंव। भाई साहब कहां गे है? वो कहिस सेकंड सिफ्ट ड्यूटी गे हे, दस बजे आ जाही। तैं तो दिनोंदिन अउ सुन्दर होवत जावस हस फूलकैना। फूलकैना हा उल्टा बान छोड़ दीस-तैं का कम हस भांटो? मैं सुनेंव तब लजा गेंव। फूलकैना कहिस- तंै पहिली ले दुबरा गेस भांटो? एक्सीडेण्ट के बाद मोर पीठ में लोहा के पट्टी बंधाय रहिथे। पेटभर खाना नइ खावय। उप्पर ले नौकरी के टेंसन, कहूं न कहूं दौरा, टूरा के पढ़ई के चिन्ता अलग। कइसे इन दुबराहूं तहीं बता? दीदी कइसे हे कहिके पूछिस तब बताएंव वो तो घुसघुस ले मोटा गे हे। तैं अपन बता तोर का हालचाल है? फूलकैना के चेहरा म चमकत हैलोजन लाइट हा बुझागे। का बतावंव भांटो, जवानी, अइसने खुवार होवत जावत हे। बिहाव के चार साल हो गे पर एको ठन संतान नई है। ऐला तो बस दारू के सिवाय कुछू नई सूझय। दिन-रात पीयत रहिथे बरजे ले मानय नहीं उल्टा ताना मारथे तोर बाप के पइसा के पीयत हांै का कहिके। महूं उदास होके बोलेंव- जेला बरबाद करना हे तेला दारू पीये बर सिखा दे अउ कुछू करे के जरूरत नइ हे। दारू हा वोला सब बुराई सिखा दिही। परेम से वोला समझाएंव तैं अपन खियाल रखे कर! तोर सुघ्घर रूप ला देख के मोला तरस आथे फूलकैना, विधाता हा तोला बांधिस तब काखर संग। भावना हा जब मुरझा जथे तब आतमा ला चोट लगथे, अउ आतमा ला चोट लगे से परेम के अथाह कुआं हा घलो सूखा जाथे, फेर आदमी हा तन से पास में रहिके भी मन से कोस भर दूर रहिथे। फूलकैना हा मोर बाजू ला पकड़ के रोनहुत होके कहिस कौनजनी भांटो कोन जनम के पापा ये तेला भोगत हों। रहि-रहि के मोला तिरिया जनम झन देबे रे सुवा ना... वाले गाना के सुरता आथे। सुनंव तब मोर जघा बोले बर सब्द नई रहिगे।
फूलकैना हा मौन ला टोरिस- देख तो भांटो मोला बुखार हे का? दिनभर रसरसाय कस लगत हे, अइसे कहिके अपन बांह ला मोर कुती लमा दीस। छुएंव तब अइसे लगिस कि उल्हुवा पाना ला छुवत हौं का, वोखर हाथ हा सहीं में गरम लगिस। मैं कहेंव जा चाय संग बुखार के गोली खा ले। ठउका वोतके बेर कुकर के सीटी बाज गे। भाप निकले से दुबराज, चांउर के खुसबू हा घर भर म फइल गे। अब लगातार सीटी बजे के कारन फूलकैना हा दउड़ के रंधनी खोली में चल दीस। आ के कहिस खाना बन गे हे भांटो, गरमे-गरम खा ले न। मैं कहेंव- दूनों भाई संगेसंग नइ खाबो? अरे वोखर कोई ठिकाना नइ हे भांटो, डिवटी छूटे के बाद बजार चल देथे उहां ले पी-पा के आ जथे। आ के नखरा मारथे, जिद्द में उतर जथे... मारपीट करथे मोला बांझ कहिथे। मैं हा गारी, मारपीट सबों ला सही लेथों फेर बांझ कहिथे तब अइसे लगथे कि पंखा में लटक के मर जांवव का?.. कि रेल में कट के जिनगी ला खतम कर लौं। जिदगी हा मोर बर पहाड़ हो गे हे भांटो। सुन्दर रूप पाएंव तब का काम के, घर के पति ला मोर कदर नई है। अइसे-तइसे दिन काटत हौं। जे दिन नई सही सकहूं ते दिन पता नहीं जहर-महुरा मन मोर साथ दिही के नहीं ते। मोर मन हा रोवासी हो गे। धकर-लकर बात ला पलटेंव- ए दरी तोर जनम दिन में सबो झन अवइया रहेन। तोर दीदी हा मना कर दीस, वो मनला बढिय़ा से जनम दिस मनावन दे, पी-पा के आथे तहां ले वो हा सुरु हो जथे जानथस तो कहिके।
फूलकैना फेर पूछिस- खाना निकालत हौं भांटो बिहनिया के खाय हावस, भूख लगत होही? वोला आय में रात के ग्यारा तक बज जाथे। तैं खा ले अउ अराम कर, मैं फोन में पूछ लेथौं। जवाब मिलिस खाना बनगे हे तब खवा दे ना, मोला आय में देरी हो जही। खाना निकल गे, राहेर दार में डारे घी हा टिकली असन गोल-गोल छिटके राहय। बोहार भाजी ला देखेंव तब मुंह में पानी आ गे। आनंद से एक-एक कौंरा ला खाएंव। पापर, बिजौरी, अथान के संग खाय के मजा कुछु अउ होथे। हाथ ला पोछत बोलेंव-तोर हाथ में जादू हे फूलकैना। कइसे भांटो? तोर हाथ के रांधे जेवन हा अड़बड़ मिठाथे। फूलकैना कठल के हांस दीस।
समाचार देखत राहंव ततके बेरा साढ़ू भाई आइस। जै जोहार के बाद थोकिन चरचा करके वो हा खाय बर चल दीस। दूनों कोई खाय बर धर लीन। कब मोर नींद परगे पता नई चलिस। अधरतिहा एसी के ठंडा हावा में छींक ऊपर छींक आय बर धर लीस। लगातार छींकत देख के फूलकैना आ गे। कइसे छींकत हास भांटो काफी बना दौं का? मैं कहेंव अम्मठहा बोहार भाजी अउ एसी के ठंडक में सर्दी धर लीस। ए.सी. ला बंद करके पंखा चला दे जा तहूं सुत अभी रात हा पहाय नइ हे। फूलकैना पंखा चला के चल दीस।
मोर आंखी से नींद हा उड़ा गे राहय। रहि-रहि के फुलकैना के बात के सुरता आवय पंखा के लटकना, रेलगाड़ी, जहर महुरा... ये सब ला सुरता करेंव तब मोर आंखी म आंसू के भार ला नई सही सकिन अउ लीकेज नल के टोंटी कस बूंद हा टप-टप टपके बर धर लीस। मैं ब्रम्हाजी से बिनती करंव- हे परमपिता, मैं अपन भाग के बांचे सुख ल फूलकैना के नाम करत हों। उहू बिचारी हा अपन दु:ख ला छिपा के खुसी ओढ़ के जीयत हे। साढ़ू के नाक बाजत राहय अउ फुलकैना हा छटपटावत राहय। चुरी के खनक अउ करवट के अवाज से अंदाज लगत रहिस। एकाध घण्टा बाद मंगइया मन के फेरा सुरु होगे। फूलकैना उठिस अउ दान देबर चल दीस। महूं उठ गेव काबर कि दूसर दिन कलेक्टरेट में बैठक राहय। सात बजे बस राहय, छै बजे तियार हो गेंव। फुलकैना बिस्कुट अउ काफी ले के आ गे।
मैं कहेंव भाई साहब ला उठा न, अब जाय के अनुमति ले लेथौं। फुलकैना हांस परिस पर साढ़ू हा नसा के मारे ऊं ऊं.. कहिके रहि जावय। फूलकैना कहिस- नींद में हे भांटो सुते राहन दे।... अच्छा फूलकैना दया-मया ला धरे रहिबे, बस के बेरा होवत हे जाथौं कहिके पांच सौ रूपिया के नोट ला वोला देंव। फूलकैना हा लेबर इंकार कर दीस। तब जबरदस्ती वोखर हाथ में पकड़ा देंव। फूलकैना मोर हाथ ल अपन दूनों हाथ में धरलीस। वोखर आंखी हा डबडबाए असन हो गे। मोला कहिस तोला मोर किरिया हे भांटो, दीदी ला कुछू झन बताबे। पूछही तब सब बने-बने हे कहि देबे। मैं हाथ ला छोड़ाएंव तब वो पांव परिस, वोला आसिरबाद देंव अउ निकल गेंव।
बस में बइठे-बइठे मोला फूलकैना के सुरता आवय। नींद के मारे आंखी करुवावत राहय। आंखी ला मूंद लेंव तब कण्डेक्टर पूछिस- कवि सम्मेलन से आवत हास का सर जी? मैं झूठमूठ कहिं देव हहो। फेर आंखी मूंदेव तब फूलकैना के बात हा सिनेमा कस चले लगिस।... भांटो, बांझ कहिथे तब अइसे लगथे कि पंखा में लटक के मर जांव का? कि रेल में कट के जिनगी ला खतम कर लौं का... पता नहीं जहर महुरा मन मोर साथ दिही के नहीं ते? वो हंसी वो दमकत चेहरा, वोखर पीछू फूलकैना के अंधियार जिनगी। बांझ के ताना, परमात्मा के अइसन लीला... अजब परेम के गजब कहानी बन गे राहय।
दस बजे के आसपास फूलकेना के फोन आइस- भांटो तैं एसी ला बंद करा दे रहेस तोर सिरहाना तो पसीना में भीग गे हे, घाम में सूखो दे हों। गरमी लगिस तब एसी ला फेर चला लेना रहिस। मैं कहेंव नीदं में कुछु नइ सूझय फूलकैना। अब वोखर दीदी के आगू में रात के आंसू वाले बात ला फोर के थोरे बता दौं।
डॉ.राजेन्द्र पाटकर स्नेहिल
hne_Deva hne_Deva hne_Deva bho_Deva hne_Deva hne_Deva hne_Deva bho_Deva hne_Deva san_Deva